Viittä vaille valmis Koivusaaren asema odottaa länsimetron matkustajia.

Koivusaaren metroasemalle on rakennettu Suomen pisimmät liukuportaat.

Metroasema sijaitsee kokonaan meren alla.

Kaikki aseman rakenteet on tehty kestämään sata vuotta.

Taidokkaasti valaistussa lasiseinässä näkyvät aaltojen kuviot luovat vahvaa merellistä tunnelmaa. Kun matkustaja kääntää liukuportaissa katsetta toiseen suuntaan, löytää hän vastakohdan seinällä himmeänä hehkuvasta Mäntsälän punagraniitista. Ylempänä katossa on mustia akustiikkalevyjä, jotka vaimentavat kaikua.

– Tämä on maailman kaunein metroasema, Koivusaaren metroaseman työmaapäällikkö Reima Liikamaa rakennusyhtiö SRV:ltä mainostaa jo ennen tunneliin sukellusta.

Jos metroasemaa voi mitenkään sanoa kauniiksi, niin Koivusaaressa on ainakin ollut kova yritys. Nurinpäin käännettyä talviteloille nostettua venettä muistuttavan asemahallin maantason seinät ovat kauttaaltaan lasia. Muutamien metrien päässä loiskuu Koivusaaren ja Lauttasaaren erottava Vaskilahti. Sisällä asemahallin katossa näkyy valtavia vaaleita puupalkkeja - eivät ihan perinteisiä metroasemien rakennustarpeita.

Merellinen tunnelma jatkuu matkustettaessa laituritasoon 30 metriä maan alle. Laiturien yläpuolelle asennetut valtavat valkoiset ”valaanhetulat” ja tumma katto luovat tunnelman vedenalaisesta maailmasta. Siellä täällä katosta laskeutuu päältäpäin isoja kartioita, joiden vaaleaan sisäpintaan voidaan heijastaa erilaisia taideteoksia.

Koivusaaren metroaseman laituri on 30 metriä maanpinnan alapuolella. Yläpuolelle loiskuu merivesi ja laiturilla seistessä tunnelma on kuin seisoskelisi merenpohjassa.

Koivusaaren ja Lauttasaaren asemat suunnitellut arkkitehtitoimisto Helin & Co Oy onkin tavoitellut molempiin vahvaa meritunnelmaa, sijaitsevathan kumpikin Helsingin ”saaristossa”. Lauttasaaren asemalla teema on tosin talvinen, sillä vettä kuvataan lumen ja jään muodossa.

Koivusaari on myös maailman ainoa meren alle rakennettu metroasema.

– Varmistimme tätä ja ensin kuulimme että Singaporessa olisi toinen, mutta se ei pitänytkään paikkaansa, Länsimetro Oy:n viestintäpäällikkö Satu Linkola vahvistaa tiedon.

Harvinainen vinohissi

Aivan yksinkertaista ei meren alle rakentaminen ole ollut.

– Kyllä suurin haaste on ylivoimaisesti ollut logistiikka ja aikataulutus. Miten saada näitä pieniä kuiluja pitkin isotkin materiaalit tänne maan alle, Koivusaaren aseman rakentamisessa alusta asti mukana ollut aluevastaava Matti Pärnä SRV:ltä kertoo metrolaiturilla.

– Kun tulimme tänne tammikuussa 2014 vastassa oli valmiiksi louhittu monttu ja tunnelit, ei mitään muuta, Pärnä jatkaa.

Koivusaaren metroasemalla on tavoiteltu merihenkisyyttä. Asemarakennuksen seinät ovat kaikki lasia ja ulkopuolella siintelee meri.

Metroaseman suurin yksityiskohta ovat sinne johtavat Suomen pisimmät liukuportaat. Niillä on mittaa peräti 76,135 metriä, jolla ne menevät reippaasti Kampissa sijaitsevien tähän asti pisimpien metron liukuportaiden ohi.

– Lentoasemalle tehtiin juuri 72 metriä pitkän liukuportaat, mutta ne jäävät siis näille kirkkaasti, projektijohtaja Jukka Tammi liukuportaat rakentaneesta Kone Hissit Oy:stä kertoo.

Tässä oli paikalla vain tyhjä monttu ja tunnelit, kun aloitimme tammikuussa 2014, metroaseman rakentamista pyörittänyt aluevastaava Matti Pärnä SRV:ltä kertoo.

Kone Hissit Oy on vastannut kaikista Länsimetron kahdeksan aseman liukuportaista, hisseistä ja automaatiovista, joten urakkaa on riittänyt. Haastavin on kuitenkin ollut Koivusaari, jonne noin kokonaispainoltaan yli 40 000 kilon painoiset liukuportaat on jouduttu tuomaan metroraiteita pitkin, koska muuta toimivaa reittiä ei ole ollut. Länsimetron kaikkiaan 70 liukuportaan tavaraa tuli asemille 500 rekkakontillista.

Poikkeuksellinen on myös liukuportaiden vieressä kulkeva hissi, joka on asennettu 45 asteen kulmaan. Samankaltaisia löytyy Kaisaniemen metroasemalta, Kehäradalta, Tukholmasta ja Lontoosta, mutta ei juuri muualta.

– Kyllä tällainen vinohissi on maailmalla todella harvinainen. Meillä kävi heinäkuussa Lontoon metron rakentajia katsomassa mallia, koska tämä on niin poikkeuksellinen, Tammi kertoo.

Merenalaiselle metroasemalle johtavat Suomen pisimmät liukuportaat, joilla on mittaa yli 76 metriä.

Liukuportaat ottavat alas mennessä jarrutusenergian talteen ja käyttävät asen hyväksi ylöspäin mennessä, kertoo projektijohtaja Jukka Tammi Kone Hissit Oy:sta.

Sadan vuoden käyttöikä

Perjantaina Koivusaaren metroasemalla ovat kaikki opasteet ja näyttötaulut paikoillaan. Välillä näkyviin vilahtaa muutama yksitäinen asentaja, mutta muuten hiljainen asema näyttää täysin valmiilta matkustajia varten. Laiturilla seisovat myös jonossa kaksi uudenmallista metrojunaa, joilla liikennöinnistä vastaava HKL testaa metron toimintaa.

– Meillä oli parhaimmillaan 274 henkeä töissä täällä yhtäaikaa. Nyt vahvuus on 30 henkeä, SRV:n Reima Liikamaa kertoo.

Koska länsimetro myöhästyi, Koivusaaressa on menossa edelleen heinäkuussa aloitettu testausvaihe. Länsimetron rakentajat antavat ymmärtää, että elokuun puoliväliin alunperin suunniteltu aloitus olisi ollut todella haastava, ellei mahdoton, vaikka periaatteessa asema olisikin ollut valmis.

– Kysymys on todella isosta kokonaisuudesta, Liikamaa korostaa.

Tekniikan testaus ja yhteensovittaminen jatkuvat vielä muutamia viikkoja. Lopuksi tehdään yhteiskäyttötestaus, joka on parhaillaan menossa Otaniemessä.

Läpikäytävää riittää, sillä asemalaiturin ja liukuportaiden alla on teknillistä tilaa kahdessa kerroksessa. Kierros huoltotunneleissa selvittää miten valtava määrä kaapeleita ja vaikkapa jättimäistä tuuletusputkea tarvitaan metroaseman pyörittämiseen.

– Normaalisti rakentamisessa suunnitellaan kaikki 50 vuoden käyttöikään. Täällä käyttöikä on kuitenkin liukuportaat mukaan lukien suoraan sata vuotta, Matti Pärnä kertoo.

Koivusaaren metroaseman rakennus kuvaa talviteloille jätettyä venettä. JUKKA LEHTINEN

Oven takana tyhjä kuilu

Koivusaaren aseman erikoisuus löytyy laiturin länsipäästä, jossa suljettujen ovien takana on valmis betonikuilu odottamassa liukuportaita ja sisustusta. Tila tehdään valmiiksi, jos Koivusaareen suunniteltu iso asuinalue joskus toteutuu.

Pitkään ei täällä enää töitä tehdä.

– Lokakuun alussa puretaan kopit, Pärnä toteaa.

Tämän jälkeen nyt kesken oleva huoltotunnelin suukin on valmis ja paikalle jää vain muutama asentaja Pärnän johdolla odottamaan metron aloitusta.